Afrikaanse groepe bekommerd oor die regeringNegentien Afrikaanse groepe het vandag 'n vergadering met die ANC gehad. Phosa het die vergadering as positief beskryf, maar sommiges het die vergadering as stemwerwery veroordeel. Foto: gallo images Die ANC se tesourier-generaal, Mathews Phosa, het Dinsdag die toestand van die regering met Afrikaanse groepe bespreek. Ander kwessies soos dienslewering, veiligheid in stedelike en landelike gebiede en die posisie van die Afrikaanse taal en kultuur het ook aandag geniet. Volgens ŉ berig op nuus24.com het verteenwoordigers van 19 Afrikaanse liggame wat die vergadering in Johannesburg bygewoon het, die ANC gevra dat leierskap hulself moet regruk. Van die groep wat die vergadering bygewoon het, was die Afrikanerbond, NG-kerk, Voortrekkermonument, ATKV, Afrikaanse Taalraad en die Federasie van Beheerliggame van SA-skole. Phosa, Gwede Mantashe, Tina Joemat-Petterson en Enoch Godongwana het die ANC tydens die vergadering verteenwoordig. Phosa het gesê die gesprekke het goed afgeloop. Hy het dit duidelik gemaak dat hulle nie na stemme soek nie, maar openlik wou praat oor wat die nasie bekommer. Phosa het verder gesê hy was geraak toe een van die organiseerders oor positiewe burgerskap gepraat het. Maroela Media het vroeër berig dat sommige groepe, waaronder die Solidariteit Beweging en FAK, nie die vergadering bygewoon het nie omdat die ANC, volgens hulle, net stemme wil werf vir die komende verkiesingskonferensie. Die VF+ het ook gesê die party tree uit eiebelang op en is maar min besorg oor minderheidsgroepe se belange. Mantashe het egter gesê die ANC is verplig om die bekommernisse van Afrikaanse groepe te verstaan en het belowe dat nog vergaderings van die aard binnekort gehou sal word. Lees hier vir meer inligting.